Birželio mėnesį visuomenę dominę kalbos kultūros klausimai
Ar taisyklingai vartojama „Anno 1977“?
Žodis „Anno“ yra lotyniškas ir reiškia „metais“. Formuluotė „Anno 1977“ dažnai naudojama prekės ženkluose, restoranuose, gėrimų ar amatų reklamoje, kad pabrėžtų ilgametę tradiciją, autentiškumą, patirtį nuo tam tikrų metų. „Anno 1977“ reiškia „veikia nuo 1977 metų“.

Kaip taisomas žodis „kablukas“ kalbant apie automobilį?
„Kablukas“ yra žargoninis žodis. Bendrinėje kalboje vartotinas žodis „furgonas“ (viena iš automobilio kėbulo rūšių). 

Ar taisyklingas sakinys: „Labai stengiamės, jog visi atostogaujantys būtų patenkinti“?
Netaisyklingas. Jungtukas „jog“ neteiktinas tikslo šalutiniams sakiniams jungti, jis taisomas jungtuku „kad“. Taigi turėtų būti: „Labai stengiamės, kad visi atostogaujantys būtų patenkinti“.

Kaip vertinamas žodis „hostelis“?
„Hostelis“ yra vartotinas tarptautinis žodis. Hosteliuose keliautojams siūloma nakvynės vieta daugiaviečiuose, bendrabučio ar kitokio tipo kambariuose, teikiamos ribotos maitinimo paslaugos. Tokią nakvynę dažnai renkasi keliaujantis jaunimas. Teisės aktuose vartojamas ir turizmo standartuose teikiamas lietuviškas terminas „jaunimo nakvynės namai“.

Ar vartotinas pavadinimas „kruasanas“?
Taip, vartotinas. Pagrindinis normos variantas – „prancūziškas ragelis“. „Kruasanas“ – šalutinis normos variantas.  

Ar reikia taisyti: „Pastato architektūrinė raiška ir fasado elementai atliepia  į viešųjų erdvių struktūros ypatybes“?
Taip, šiame sakinyje prielinksnis „į“ nereikalingas. Sklandžiau ir taisyklingiau skambėtų taip: „Pastato architektūrinė raiška ir fasado elementai atliepia viešųjų erdvių struktūros ypatybes“.
 
Kuris variantas taisyklingas: „2025–2026 m.“ ar „2025-2026 m.“?
Tarp dviejų ar daugiau žodžių ar skaitmenų, žyminčių daiktų bei reiškinių vietos, laiko, kiekio, eilės ribas, rašomas brūkšnys. Taigi taisyklingas pirmasis variantas „2025–2026 m.“. 

„Pradalges“ ar „pradalgius“?
„Pradalgė“ (dalgiu arba mašina vienu kartu pjaunamas pievos arba javų ruožas)  yra moteriškosios giminės daiktavardis, todėl taisyklingas variantas – „pradalges“. 

Ar reikia bosinės raidės žodyje „ražas“?
Žodis „ražas“ (sausas, be lapų virbas) rašomas be nosinės raidės – „ražas“.

Kuo pakeisti žodį „fatalus“?
Tarptautinis žodis „fatalus“, atsižvelgiant į stilių ir kontekstą, galima pakeisti žodžiais „lemtingas, lemtinga“. 

Parengė kalbos tvarkytoja Laima Sidorenkienė. 
Rengiant atsakymus naudotasi „Dabartinės lietuvių kalbos žodynu“, „Bendrinės lietuvių kalbos žodynu“, Valstybinės lietuvių kalbos komisijos konsultacijų banku, „Tarptautinių žodžių žodynu“, „Visuotine lietuvių enciklopedija“.

